ddrg/super_eurlex huggingface dataset:
DA Den Europæiske Unions Tidende CE 65/89

(2004/C 65 E/100)

SKRIFTLIG FORESPØRGSEL E-1713/03

af Ioannis Marínos (PPE-DE) og Stavros Xarchakos (PPE-DE) til Kommissionen

(23. maj 2003)

Om: Kapitalmarkedet i Grækenland

Det er velkendt, at der i Grækenland i perioden 1999-2001 skete en omfordeling af indkomsterne gennem børsen, hvis omfang blev anslået til omkring 100 mia. EUR. Det drastiske fald i det generelle prisindeks på den græske børs (som begyndte i 2000 og accelererede i 2001 og 2002) har skabt sociale spændinger og uløselige problemer for hundredtusinder af græske borgere, der havde investeret deres opsparinger (eller penge lånt med henblik på investering) på børsen. Hele situationen har skabt tvivl omkring den måde, hvorpå det græske kapitalmarked fungerer og kontrolleres, samt muligheden for at undgå en tilsvarende situation i fremtiden.

Hvad mener Kommissionen om kapitalmarkedets struktur og funktionsmåde i Grækenland, især hvad angår perioden 1999-2001? Er der sket en omfordeling af indkomsterne gennem børsen af tilsvarende omfang i andre EU-medlemsstater?

Svar afgivet på Kommissionens vegne af Pedro Solbes Mira

(26. juni 2003)

Kommissionen kan ikke bekræfte det tal, som de ærede medlemmer nævner, vedrørende de tab, som investorer har lidt på den græske børs, men Kommissionen deler i høj grad medlemmernes bekymring om konsekvenserne af faldet i aktiepriser på den græske børs.

Det bør imidlertid tages i betragtning, at det drastiske fald i det generelle prisindeks på den græske børs fulgte efter en meget stor stigning mellem 1996 og 2000. Moderniseringen af børsen og udsigten til at tiltræde Den Økonomiske og Monetære Union (ØMU) øgede investorernes forventninger til udbytte af kapitalinteresser i slutningen af 1990'erne. Det generelle prisindeks på Athens børs steg med ca. 600 % mellem 1996 og 1999. Det er faldet efterfølgende med ca. 65 %. Det er uden tvivl et drastisk fald, men det er i tråd med tendenserne for størstedelen af børserne. Siden januar 2000 er det vigtigste franske indeks faldet med ca. 50 %, det tyske indeks med ca. 55 % og det britiske indeks med ca. 40 %.

Først faldt priserne på aktier inden for teknologi, medier og telekommunikation, derefter spredte de faldende priser sig til alle sektorer på grund af investorernes bekymring over usikkerheden med hensyn til udbytte i en svækket global økonomi og geopolitisk usikker situation samt manglende tillid til den erhvervsmæssige styring og markedsintegritet. Kommissionen ønsker at understrege, at den hurtige og fuldstændige gennemførelse af alle foranstaltningerne i handlingsplanen for finansielle tjenesteydelser, initiativerne inden for erhvervsmæssig styring samt rationaliseringen af rammerne for regulering og tilsyn på fællesskabsplan vil være meget vidtrækkende og dermed øge beskyttelsen af investorer samt stabiliteten og effektiviteten af det finansielle system til fordel for både investorer og virksomheder.
DA Den Europæiske Unions Tidende CE 33/164

(2004/C 33 E/161)

SKRIFTLIG FORESPØRGSEL P-1746/03

af Proinsias De Rossa (PSE) til Kommissionen

(20. maj 2003)

Om: Arkæologiske fund ved Carrickmines Castle

Vil Kommissionen venligst oplyse om det foreløbige resultat af undersøgelserne af den miljøkonsekvensvurdering, som blev gennemført i henhold til Rådets direktiv 85/337/EØF (1), særligt i forhold til den manglende vurdering af indvirkningen for den arkæologiske arv ved Carrickmines? Vil Kommissionen i henhold til sit svar på spørgsmål H-0649/02 (2) oplyse om, hvornår den forventer at afgive beretning om undersøgelserne, idet den tager hensyn til den presserende situation i betragtning af den forestående ødelæggelse af denne arkæologiske skat?

Svar afgivet på Kommissionens vegne af Margot Wallström

(24. juni 2003)

Kommissionen kan bekræfte, at den er i gang med en undersøgelse af de arkæologiske vurderingers tilstrækkelighed i tilknytning til den vurdering af virkningerne på miljøet (VVM), der er blevet foretaget i forbindelse med M50 motorvejsprojektet i overensstemmelse med Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, senest ændret ved Rådets direktiv 97/11/EF af 3. marts 1997 (3). Denne vurdering rejser en række bestemte tekniske spørgsmål, som kræver omhyggelig undersøgelse. Bortset fra det, er Kommissionen klar over, at arbejdet på stedet er blevet indstillet på grund af en retssag ved de nationale domstole om overholdelse af den nationale lovgivning. Kommissionen er klar over, at undersøgelse af VVM-aspekterne bør fremmes, og håber at kunne give det ærede medlem mere nøjagtige oplysninger i løbet af de næste to måneder.

(1) EFT L 175 af 5.7.1985, s. 40.

(2) Skriftligt svar af 22.10.2002.

(3) EFT L 73 af 14.3.1997.
DA Den Europæiske Unions Tidende CE 33/208

(2004/C 33 E/211)

SKRIFTLIG FORESPØRGSEL E-2075/03

af Elspeth Attwooll (ELDR) og Catherine Stihler (PSE) til Kommissionen

(24. juni 2003)

Om: Ophævelse af det eksisterende forbud mod at fodre drøvtyggere med fiskemel

Det eksisterende forbud mod at fodre drøvtyggere med fiskemel blev udstedt i december 2000 som en forsigtighedsforanstaltning som følge af BSE-krisen. Der er dog intet bevis på forbindelse mellem indtagelse af fiskemel og TSE eller BSE.

Siden december 2000 er der vedtaget TSE-forordninger og reviderede retsakter vedrørende animalske biprodukter. Man har tillige udviklet og foretaget ringprøve af en tilfredsstillende analysemetode med henblik på at skelne mellem kød- og benmel og fiskemel. Fiskemelsindustrien har iværksat kvalitetsordninger, som sikrer, at der markedsføres rent, sikkert og verificerbart fiskemel, og branchens risikovurderinger påpeger, at der i værste fald kan forekomme et tilfælde af krydskontamineret fiskemel i 100 år.

Vil Kommissionen i lyset af disse udviklinger og de beskæftigelsespolitiske virkninger af forbuddet ophæve det, når det udløber den 30. juni 2003?

Svar afgivet af David Byrne på Kommissionens vegne

(5. august 2003)

Parlamentet og Rådet har for nylig vedtaget et forslag til en forordning, (1) der forlænger overgangsforanstaltningerne vedrørende Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (2) til den 30. juni 2005. Forlængelsen var nødvendig på grund af visse forsinkelser ved fastsættelsen af landenes status for så vidt angår bovin spongiform encephalopati (BSE). Forbuddet mod at fodre drøvtyggere med fiskemel var en af de overgangsforanstaltninger, der blev forlænget.

Tilsvarende er et kommissionsforslag, hvormed fodringsforbuddets nuværende bestemmelser indføres i forordning (EF) nr. 999/2001 uden en fast tidsplan, således at fodringsforbuddets midlertidige karakter bringes til ophør, nu under vedtagelse. Det træder i kraft den 1. september 2003.

Fiskemel anses ikke i sig selv for at udgøre en BSE-risiko. Forbuddet mod fiskemel i foder er indført af kontrolhensyn. Forekomst af fiskemel kan nemlig hindre kontrollen af, om der forekommer kød- og benmel fra drøvtyggere i foder. Resultaterne af en ret ny ringtest viser, at 50 % af laboratorierne ikke kunne påvise en kontaminering på 0,1 % pattedyrprotein i foder indeholdende fiskemel med den officielle påvisningsmetode. Der er forskning i gang, der skal forbedre metoden.

Anvendelse af fiskemel i drøvtyggerfoder bør derfor først tages op til fornyet overvejelse, når der foreligger bedre kontrolforanstaltninger, eller på grundlag af ny videnskabelig viden og i givet fald på grundlag af resultatet af en risikovurdering.

Parlamentet og Rådet får i de kommende uger tilsendt et arbejdsdokument fra Kommissionen, hvor der gøres rede for den aktuelle situation med hensyn til foderforbuddet.

(1) KOM(2003) 103 endelig udg.

(2) EFT L 147 af 31.5.2001.
DA Den Europæiske Unions Tidende CE 33/38

(2004/C 33 E/035)

SKRIFTLIG FORESPØRGSEL E-0329/03

af Alexandros Alavanos (GUE/NGL) til Kommissionen

(10. februar 2003)

Om: Unesco's anerkendelse af »olivenens og olivenoliens veje« som den fjerde kulturrute

Det er allerede fra mange sider blevet foreslået Unesco at optage »olivenens og olivenoliens veje« under sine auspicier og gøre dem til den fjerde kulturrute.

Langs »Olivenens og olivenoliens veje« afholdes der hvert år forskellige arrangementer forestået af forskellige organisationer, handelskamre, lokale myndigheder og landbrugssammenslutninger. Disse »oliven- og olivenolieveje« udgår fra Grækenland, fører forbi Tyrkiets kyst, gennem landene i Mellemøsten og Nordafrika og endelig via Spanien, Portugal, Frankrig og Italien tilbage til Peloponnes. For alle de kulturelle begivenheder og arrangementer, der finder sted langs disse veje, står olivenen i centrum.

Olivenen er af befolkningerne i Middelhavsområdet ikke alene blevet påskønnet på grund af sine gastronomiske og terapeutiske egenskaber men har også gennem årtusinder præget deres liv, daglige gøremål, skik og brug samt deres religion. »Olivengrenen« er almindeligt anerkendt som det universelle fredssymbol. Agter Kommissionen på denne baggrund at støtte forslaget om, at Unesco under drøftelserne i maj dette år anerkender »olivenens og oliventræets veje« som den fjerde kulturrute? Hvis ja, hvordan agter den at gøre dette?

Svar afgivet på Kommissionens vegne af Viviane Reding

(18. marts 2003)

Kommissionen anerkender betydningen af oliven og olivenolie for Europas historie, kultur og økonomi, men må gøre det ærede medlem opmærksom på, at den ikke har kompetence til at blande sig i de beslutninger, der træffes i De Forenede Nationers Organisation for Uddannelse, Videnskab og Kultur (Unesco).
DA Den Europæiske Unions Tidende CE 33/223

(2004/C 33 E/228)

SKRIFTLIG FORESPØRGSEL E-2125/03

af Bart Staes (Verts/ALE) til Kommissionen

(25. juni 2003)

Om: Faste bogpriser

Europa-Parlamentet anmodede i sin beslutning af 16. maj 2002 (P5_TA(2002)0244) Kommissionen om på grundlag af EF-traktatens artikel 95 og senest inden (!!) udgangen af 2002 at forelægge et forslag til retsakt om faste bogpriser.

Har Kommissionen allerede et forslag til retsakt klart, og kan den oplyse indholdet heraf? Kan Kommissionen i modsat fald oplyse, hvorfor den ikke har efterkommet Europa-Parlamentets anmodning?

Svar afgivet på Kommissionens vegne af Frederik Bolkestein

(5. august 2003)

Den 4. november 2002 orienterede kommissæren med ansvar for det indre marked Europa-Parlamentets Udvalg om Retlige Anliggender og Det Indre Marked om, at der i forskellige medlemsstater findes faste bogpriser med hjemmel i lovgivningen eller brancheaftaler. Det blev præciseret, at disse ordninger hidtil ikke har været i strid med Domstolens retspraksis på området.

Kommissæren tilkendegav desuden i overensstemmelse med målsætningen om forenkling og modernisering af EU-lovgivningen, at en harmonisering af disse nationale ordninger efter Kommissionens opfattelse ikke ville medføre tilstrækkelige fordele til at berettige en tilpasning af de retsprincipper, som Domstolen har fastlagt.

Der er ikke sket noget nyt siden da, som rokker ved denne analyse.

Som kommissæren påpegede, og som en nøjere gennemgang af Parlamentets forslag af 16. maj 2002 har vist, er forslagets definition af »omgåelse« efter Kommissionens mening for bred, ligesom den vil kunne skade den frie handel med bøger mellem medlemsstaterne, navnlig hvor de købes via e-handel. En bred definition af »omgåelse« vil desuden være i modstrid med princippet om, at enhver fravigelse af de grundlæggende rettigheder, som sikres i EF-traktaten, skal fortolkes restriktivt.

Kommissionen konstaterer også, at dette princip går igen i samtlige nationale ordninger med faste bogpriser, også den tyske, som blev indført den 2. september 2002.

Endelig må det understreges, at Kommissionens forordningsforslag om salgsfremmende foranstaltninger indirekte tillader, at bestemte varer på nationalt plan pålægges faste priser, eftersom princippet om, at medlemsstaterne ikke må begrænse værdien af salgsfremmende foranstaltninger, kan fraviges under visse omstændigheder: således må medlemsstaterne gerne sætte en øvre grænse for bestemte rabatter (men ikke andre salgsfremmende foranstaltninger) på varer med faste priser.

På baggrund af ovenstående har Kommissionen bestemt sig for indtil videre ikke at støtte tanken om et lovforslag i den form, Parlamentet har foreslået.

Kommissionen overvåger dog fortsat gennemførelsen af de nationale ordninger med faste bogpriser og disse ordningers overensstemmelse med EU-lovgivningen. Hvis det på et tidspunkt viser sig nødvendigt, vil Kommissionen træffe passende foranstaltninger.
DA Den Europæiske Unions Tidende CE 65/261

(2004/C 65 E/275)

SKRIFTLIG FORESPØRGSEL E-3034/03

af Marianne Thyssen (PPE-DE) til Kommissionen

(17. oktober 2003)

Om: Patentfristen for computer-implementerede opfindelser

På plenarmødet den 24. september 2003 stemte Europa-Parlamentet under førstebehandlingen om forslaget til direktiv om computer-implementerede opfindelsers patenterbarhed.

Ifølge af artikel 8, litra b, i forslaget som ændret af Parlamentet skal Kommissionen aflægge rapport til Parlamentet og Rådet om, hvorvidt reglerne for patentfristen og for fastlæggelse af kriterierne for patenterbarhed, herunder især nyhedskarakter, opfindelseshøjde og patentkravets genstand, er fyldestgørende.

Vil Kommissionen venligst oplyse, om den virkelig finder den klassiske løbetid for et patent (20 år) egnet for software-relaterede opfindelser? Mener Kommissionen ikke, at det vil være ønskeligt, at den normale løbetid for denne form for højteknologiske opfindelser bliver afkortet? Mener Kommissionen ikke, at en sådan afgørelse vil kunne fremme konkurrencen på det europæiske marked for software-relaterede opfindelser?

Svar afgivet på Kommissionens vegne af Frederik Bolkestein

(18. november 2003)

Det har længe været en del af patentlovgivningen, at beskyttelsestiden er den samme for alle opfindelser på teknologiområdet. Dette princip er blevet værnet om som en fast juridisk forpligtelse på internationalt plan i aftalen om handelsrelaterede intellektuelle ejendomsrettigheder (TRIPS-aftalen). Den eneste afvigelse fra denne regel, som praktiseres for øjeblikket, er muligheden for en forlænget beskyttelsestid for visse produkter, der er underlagt langvarige forskriftsprocedurer inden godkendelse. I mangel af en sådan foranstaltning ville disse ellers kun være effektivt beskyttet på markedet i en relativt kort periode.

Ikke desto mindre er Kommissionen klar over, at der kan argumenteres for, at standardbeskyttelsestiden på 20 år ikke er passende på alle teknologiområder, og har på grund af dette indvilliget i, i sin reaktion på de ændringer, som blev foretaget under forslagets førstebehandling, at undersøge sagen. Denne undersøgelse ville naturligvis tage hensyn til behovet for at fremme innovation og konkurrence. Man skal dog også være opmærksom på, at det er en betydelig juridisk og teknisk udfordring at ændre noget på dette område, ikke mindst med hensyn til de praktiske vanskeligheder i forbindelse med på en tilstrækkelig præcis og juridisk vandtæt måde at definere grænserne for, hvad de forskellige beskyttelsesbetingelser kunne gælde for. Og selvom det blev besluttet, at det var ønskværdigt og gennemførligt at foretage en sådan ændring, ville det desuden, på baggrund af ovenstående begrundelser, være nødvendigt at gennemføre den ad politisk vej via internationale forhandlinger.
DA Den Europæiske Unions Tidende CE 78/128

(2004/C 78 E/0130)

SKRIFTLIG FORESPØRGSEL E-2566/03

af Markus Ferber (PPE-DE) til Kommissionen

(6. august 2003)

Om: Støttebevillinger fra EU til byggeprojekter i Italien

Firmaet Planten en Bloemen med hjemsted i Batzenhofen (Tyskland) har givet den italienske entreprenør Cataffo Dorianos firma Europepartner med hovedsæde i Salerno (Italien) ordre på opførelse af en lagerhal i Täfertingen (Tyskland). Investeringerne beløber sig til i alt 850 000 EUR. Byggefirmaet har stillet støttebevillinger fra EU i udsigt og ifølge egne oplysninger også ansøgt herom. Byggeprojektet er ikke færdiggjort, og den italienske entreprenør er flyttet til ukendt opholdssted.

1. Er der generelt mulighed for at støtte sådanne byggeprojekter?

2. Over hvilket program kan støtte i bekræftende fald ydes?

3. Er der ansøgt om støttebevillinger til ovennævnte projekt?

4. Hvornår og i hvilket omfang er disse bevillinger i bekræftende fald udbetalt?

5. Er der foretaget en korrekt opgørelse?

6. Er Kommissionen bekendt med, at byggeriet ikke er færdiggjort?

Svar afgivet på Kommissionens vegne af Michel Barnier

(23. september 2003)

Kommissionen kan bekræfte, at det pågældende område hverken kommer i betragtning til europæisk regionalstøtte fra strukturfondene eller omfattes af programmet for udvikling af landdistrikterne inden for rammerne af den fælles landbrugspolitik. Fællesskabet råder således ikke over noget finansielt instrument, som de bayriske myndigheder kan udnytte for at støtte det pågældende projekt.

Kommissionen er bekendt med, at projektet endnu ikke er færdiggjort, men skal understrege at kun den pågældende investor (i dette tilfælde Planten en Bloemen i Batzenhofen), og ikke den enkelte byggeentreprenør, kan ansøge om samfinansiering med Fællesskabet via de bayriske myndigheder.
DA Den Europæiske Unions Tidende CE 78/20

(2004/C 78 E/0020)

SKRIFTLIG FORESPØRGSEL E-0622/03

af Brice Hortefeux (PPE-DE) til Kommissionen

(3. marts 2003)

Om: Kampen mod karteller

Som medlem af Europa-Parlamentets Udvalg om Økonomi og Valutaspørgsmål følger jeg med stor interesse alle kommissær Mario Montis initiativer mod ulovlige aftaler, misbrug af dominerende stilling samt karteldannelse.

Især vil jeg gerne takke ham for hans ofte modige udtalelser trods det, at de berørte virksomheder nogle gange søger at påvirke medlemmerne til at tage del i deres problemer.

Kan Kommissionen i øvrigt udlevere en liste over de europæiske virksomheder, som er blevet sanktioneret siden 1999, samt angive størrelsen på deres bøder?

Kan den ligeledes oplyse, i hvilket omfang bøderne er blevet betalt?

Svar afgivet på Kommissionens vegne af Monti

(2. april 2003)

Som følge af omfanget af svaret, der indeholder mange tabeller, sender Kommissionen det direkte til det ærede medlem og til Parlamentets generalsekretariat.
DA Den Europæiske Unions Tidende CE 88/118

(2004/C 88 E/0125)

SKRIFTLIG FORESPØRGSEL E-2884/03

af Charles Tannock (PPE-DE) til Kommissionen

(29. september 2003)

Om: Forfølgelse af kristne i Egypten

Har Kommissionen kendskab til den nylige anholdelse i Kairo af to egyptiske kristne, Malak Cuirguis Fahmay og hans kone Sarah Mikhail Lahzy (tidl. kendt som Naglaa Hussein Ibrahim), en konverteret kristen, med den begrundelse, at hun havde forfalsket sit identitetskort, således at det afspejlede hendes nye identitet som kristen? Anholdelsen skete på baggrund af den officielle politik, der går ud på at hindre konverterede fra islam til kristendommen i at ændre deres navn og religion i deres papirer. Betragter Kommissionen denne politik som en grundlæggende overtrædelse af menneskerettighederne, og har Kommissionen i bekræftende fald taget dette såvel som anholdelserne i lufthavnen og behandlingen af de anklagede op med den egyptiske regering?

Er Kommissionen også klar over, at det egyptiske koptiske samfund er foruroliget over den systematiske intimidering af dets medlemmer samt mangelen på ordentlig beskyttelse fra regeringens og politiets side, som mordet på 21 kristne i El-Hosheh i januar 2000 var det mest tragiske udtryk for, og har Kommissionen i bekræftende fald henvendt sig til den egyptiske regering for at drøfte problemet omkring det koptiske samfunds sikkerhed i Egypten?

Svar afgivet på Kommissionens vegne af Chris Patten

(21. oktober 2003)

I tidligere svar på skriftlig forespørgsel E-2086/03 fra Kinnock (1) og E-2557/03 fra Evans (2) har Kommissionen oplyst, at den er klar over problemerne for det egyptiske kristne samfund og særlig tilfældet med Malak Cuirguis Fahmay og hans hustru Sarah Mikhail Lhazy. De står anklaget for ulovligt at have ændret deres identitetspapirer, så de afspejler deres nye tro. Kommissionen forstår, at kriminalretten i Nordcairo skal behandle sagen i slutningen af oktober 2003.

Kommissionen har sammen med medlemsstaternes ambassader i Cairo ved flere lejligheder gjort forestillinger over for den egyptiske regering om menneskerettighedsspørgsmål med berøring til det koptiske samfund i Egypten. Kommissionen kan forsikre det ærede medlem om, at den fortsat vil følge sagen og bringe spørgsmålet op med de egyptiske myndigheder, når lejlighed byder sig.

(1) Se side 65.

(2) EUT C 51 E af 26.2.2004, s. 257.
DA Den Europæiske Unions Tidende CE 84/487

(2004/C 84 E/0565)

SKRIFTLIG FORESPØRGSEL P-2350/03

af Elspeth Attwooll (ELDR) til Kommissionen

(11. juli 2003)

Om: Beskyttelse af Darwin Mounds

Kan Kommissionen i forlængelse af sit svar på skriftlig forespørgsel P-0213/03 (1) om beskyttelse af Darwin Mounds oplyse, om den britiske regering har kontaktet den med anmodning om eller begrundelse for brug af nødforanstaltninger i henhold til artikel 7 i Rådets forordning (EF) nr. 2371/2002 (2) i dette område? I bekræftende fald bedes Kommissionen oplyse datoen for denne henvendelse fra den britiske regering, da det formodes, at den ikke var modtaget på det tidspunkt, hvor Kommissionen afgav sit svar på skriftlig forespørgsel P-0213/03?

Svar afgivet på Kommissionens vegne af Franz Fischler

(4. august 2003)

Kommissionen kan bekræfte, at de britiske myndigheder har kontaktet den angående beskyttelsen af Darwin Mounds i forbindelse med svaret på skriftlig forespørgsel P-0213/03.

De britiske myndigheder forelagde spørgsmålet for Generaldirektoratet for Fiskeri i marts 2003 og forespurgte om mulighederne for at gennemføre nødforanstaltninger. Den 24. juni 2003 modtog Kommissionen et brev fra de britiske myndigheder, hvori de anmoder Kommissionen om at træffe forholdsregler til at lukke Darwin Mounds for fiskeri efter metoder, der sandsynligvis vil medføre yderligere uoprettelige skader på området. Darwin Mounds viser allerede tegn på de skader, som bundtrawlsfiskeri medfører. Da fiskeri af denne art fortsat finder sted i området, anmoder Department for Environment, Food and Rural Affairs Kommissionen om at udarbejde nødforanstaltninger i henhold til artikel 7 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik, så problemet straks kan løses.

Kommissionens tjenestegrene er allerede gået i gang med at forberede et forslag til Rådets forordning om forbud mod at benytte bundtrawl og andre trukne redskaber i Darwin Mounds. Forslaget vil blive gennemført som en ændring af Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer (3), og Europa-Parlamentet vil derfor blive hørt.

Hvad nødproceduren angår, overvejes det nu, om sagen opfylder betingelserne i artikel 7 i forordning (EF) nr. 2371/2002. Er der grund til at benytte den pågældende procedure, vil Kommissionen hurtigt vedtage bestemmelser svarende til ovennævnte, som så vil være gyldige i seks måneder og kunne videreføres i yderligere seks måneder.

(1) EFT C 161 E af 10.7.2003, s. 195.

(2) EFT L 358 af 31.12.2002, s. 59.

(3) EFT L 125 af 27.4.1998.